open-index/open-wikipedia-markdown huggingface dataset:
Flitspunt

duimnael|220px|Verbranding van 'n stof.

Die **flitspunt** of *vlampunt* van 'n chemiese stof is die laagste temperatuur waarby die stof genoeg damp afgee om te ontbrand wanneer dit in kontak kom met die suurstof van die lug en 'n ontstekingsbron.

Die flitspunt moet nie verwar word met die selfontbrandingstemperatuur nie. Hierdie temperatuur is die temperatuur waarby 'n damp/lug-mengsel spontaan sal ontbrand.

Die flitspunt is 'n aanduiding van hoe geredelik 'n vonk of gloeiende voorwerp 'n brand in teenwoordigheid van die stof sal laat ontstaan.

## Voorbeelde 
Eter het 'n flitspunt  van -45 °C. Selfs as dit in 'n koelkas bewaar word, kan voldoende damp vrygestel word om 'n ontploffing te veroorsaak. Die damp kan ontbrand deur 'n vonk van die skakelaar wat die lampie bedien. Eter moet daarom in 'n koelkas gehou word wat bestand is teen ontploffings en waarin alle elektriese onderdele afgeskerm is. 

Andere stowwe: 
* asetoon: -19 °C
* petrol: tussen 21 °C en 55°C
* 70% etanol: 21 °C
* metanol: 11 °C

Diesel het 'n hoër flitspunt as petrol en is daardeur minder gevaarlik. Dié verskil is belangriker as die ventilasiemoontlikhede beperk is, soos by enjins wat in bote ingebou is.
Michael Bafatakis

**Michael Bafatakis** is die eerste persoon wat saam met Andrew Michael Stokes in Suid-Afrika skuldig bevind en gevonnis is aan kuberverwante misdade.

Bafitakis en 'n vriend Andrew Michael Stokes het in 2003 in die rekenaarstelsel van die selfoon diensverskaffer Vodacom ingebreek en die databasis gesteel.  Daarna wou Bafatakis die databasis aan die bestuur van Vodacom verkoop in poging om die maatskappy af te pers.

Bafatakis is tot drie jaar gevangenisstraf gevonnis wat opgeskort is vir vyf jaar en het 'n boete van R24&nbsp;000 ontvang.

Bafatakis adviseur tans ondernemings teen kuberkrakers.

## Verwysings 
* http://etd.unisa.ac.za/ETD-db/theses/available/etd-08172005-103637/unrestricted/09chapter9.pdf
* http://www.iol.co.za/index.php?set_id=1&click_id=15&art_id=vn20060612110005749C925610
Pous Benedictus I

**Benedictus I** (Bonosus)  was die 62ste pous van die Rooms-Katolieke Kerk.

## Biografie 
**Pous Benedictus I** is gebore in Rome die seun van 'n ryk edelman met die naam Bonifatius.  Die Griekse Kerk het  Benedictus I Pous Bonosus genoem, (Euagrius, Hist, V, 16).  Op 2 Junie  575 volg hy Pous Johannes III op en regeer tot sy dood op 30 Julie 579.  Hy word opgevolg deur Pous Pelagius II.  
Die naam ‘Benedictus’ beteken 'die geseënde'.

## Pontifikaat 
Weens die aanvalle van die Lombarde was kontak met Konstantinopel amper onmoontlik.  Die keiser in Konstantinopel, wat die pous se verkiesing moes goedkeur, hoor eers 11 maande na die verkiesing daarvan.  Die inwyding van die pous is met meer as 'n jaar vertraag omdat die keiser se toestemming Rome nog nie bereik het nie.  
Die pous verleen 'n erfporsie, die "Massa Veneris" in die gebied rond Miturnae aan ab Stephen van Sint Marcus by die mure van Spoleto (Gregorius I, Epistolae, IX 87, I al. 30).  Die pous het ook een Desembermaand 15 priesters, 3 diakens (waaronder die latere Pous Gregorius I) en 21 biskoppe gewy.
Die stad Rome is deur die Lombarde uitgehonger en die Liber Pontificalis skimp dat die pous gesterf het in sy pogings om die probleme te bowe te kom.

## Verering 
Pous Benedictus I is begrawe in die voorportaal van die Sint Pieterskerk.

## Verwysings
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

Dit word betwyfel of die volgende pouse met die naam Benedictus hulle na hierdie pous vernoem het, maar eerder na Sint Benedictus van Nursia die stigter van die Benediktyne-kloosterorde.

## Opvolging 
|}
Kombinasielogika

In digitale stroombaanteorie, is **kombinasielogika** 'n tipe logiese stroombaan waarvan die afvoer slegs 'n funksie van die huidige toevoere is. Dit is in teenstelling met sekwensiële logika, waar die afvoer afhanklik is van die huidige toevoer en die geskiedenis van die toevoer.

Sekwensiële logika besit dus 'n geheue-element wat kombinasielogika nie het nie.

Kombinasielogika word in rekenaarstroombane gebruik om Boolse algebra op toevoere en gestoorde inligting uit te voer. Praktiese rekenaarstroombane bevat 'n vermenging van kombinasielogika en sekwensiële logika. Soos byvoorbeeld in die *Rekenkundige Logiese Eenheid (RLE)* (deel van die Sentrale verwerkingseenheid (SVE)) van 'n rekenaar, word die gedeelte wat wiskundige bewerkings doen in ooreenstemming met kombinasielogika gebou, terwyl die RLE beheer word deur 'n beheerder wat gebou is in ooreenstemming met sekwensiële logika.
Andrew Michael Stokes

**Andrew Michael Stokes** is saam met Michael Bafatakis in Suid-Afrika skuldig bevind en gevonnis is aan kuber-verwante misdade.  Dit was die eerste keer in die Suid-Afrikaanse geskiedenis dat iemand vir hierdie misdade skuldig bevind is.

Stokes en Bafatakis het in 2003 in die rekenaarstelsel van die selfoon-diensverskaffer Vodacom ingebreek en die databasis gesteel.  Daarna wou Bafatakis die databasis aan die bestuur van Vodacom verkoop in poging om die maatskappy af te pers.

Stokes en Bafatakis is tot drie jaar gevangenisstraf gevonnis wat opgeskort is vir vyf jaar en het 'n boete van ZAR 24&nbsp;000 ontvang.

## Verwysings 
* http://etd.unisa.ac.za/ETD-db/theses/available/etd-08172005-103637/unrestricted/09chapter9.pdf
Ludwig Müller

**Johann Heinrich Ludwig Müller** (* 23 Junie 1883 in Gütersloh; † 31 Julie 1945 in Berlyn, vermoedelik selfmoord) het in die tydperk van die Nasionaal-Sosialisme as "Ryksbiskop" (*Reichsbischof*) van die Duitse Evangeliese Kerk (*Deutsche Evangelische Kirche*, DEK) gefungeer en was een van die leiers van die sogenaamde "Duitse Christene" (*Deutsche Christen*)-beweging wat 'n sintese tussen die Christendom en die Nasionaal-Sosialistiese ideologie gepropageer het.

## Biografie 
Ludwig Müller het ná sy skoolloopbaan vanaf 1908 as pastoor in Rödinghausen (Wesfale) en vanaf 1914 as pastoor in die Duitse Vloot gedien. In die tydperk tussen 1926 en 1933 was hy militêre pastoor in Königsberg (die huidige Kaliningrad).

Müller het reeds in 1931 by die Nasionaal-Sosialistiese Duitse Werkersparty NSdAP aangesluit. Hy was 'n medestigter van die Duitse Christene-beweging in Oos-Pruise en het as sy gewestelike leier gedien. In April 1933 is hy deur Adolf Hitler as sy vertrouensman vir kerksake benoem. Vanaf 4 Augustus 1933 was Müller die provinsiale biskop van die Kerk van die Oud-Pruisiese Unie (*Kirche der Altpreußischen Union*) en het op 27 September 1933 Friedrich von Bodelschwingh as Ryksbiskop opgevolg. Hermann Göring het Müller daarnaas as Staatsraad benoem. Desondanks het Müller reeds in 1935 al sy bevoegdhede as Ryksbiskop kwytgeraak.

Müller was 'n onvoorwaardelike aanhanger van Hitler en sy ideologie. Met sy verbintenis met die NSdAP het Müller die indruk geskep dat die Christelike geloof met die Nasionaal-Sosialisme versoenbaar sou wees. Müller het sodoende die *Barmer Theolgische Erklärung* (Barmense Teologiese Verklaring) uit die jaar 1934 verwerp waarmee Evangelies-Lutherse teoloë die Bybelse leerstellings bevestig het wat slegs God as die Here erken. Die rasse-ideologie van die Nasionaal-Sosialistiese beweging was eweneens nie versoenbaar met die uitverkiesing van Israel as Godsvolk nie.

## Bronne 
* "Ludwig Müller". In: Ernst Klee: *Das Personenlexikon zum Dritten Reich*. 2de oplaag. Frankfurt: S. Fischer 2003, bl. 422. 
* Niesel, Wilhelm: *Kirche unter dem Wort. Der Kampf der Bekennenden Kirche der altpreußischen Union 1933&thinsp;–&thinsp;1945*, Göttingen 1978
Metanol

**Metanol** ook bekend as **metielalkohol** (of vroër as "houtgees"), is 'n chemiese verbinding met die chemiese formule CH3OH. Dit is die eenvoudigste alkohol en is 'n ligte, vlugtige, vlambare en giftige vloeistof met 'n kenmerkende reuk wat minder skerp en soeter is as dié van etanol. By kamertemperatuur is dit 'n polêre vloeistof wat gebruik kan word as teenvriesmiddel, oplosmiddel, brandstof en 'n middel om etanol ondrinkbaar te maak. Dit word ook gebruik in die vervaardiging van biodiesel deur middel van die transesterifikasieproses.

## Vervaardiging 
Die vervaardiging van metanol vereis  ‘n katalisator. Van die katalisators is CuO/ZnO/, CuO/ZnO/ en CuO/ZnO. Die temperatuur is gewoonlik tussen 200-350&nbsp;°C en die druk tussen 40 – 250&nbsp;Atm.  Die chemie van die vervaardiging van metanol kan eenvoudig geskryf word as ‘n hidorgenasie van koolstofmonoksied:
:CO + 2H_2 \to CH_3OH
Maar hierdie eenvoud is bedrieglik. Daar word in die chemiese nywerheid altyd ook CO bygevoeg en oor die rol daarvan is geen ooreenstemming onder navorsers nie. Daar is vier belangrike reaksies:
:CO_2 + 3H_2 \to CH_3OH + H_2O CO- hidrogenasie
:CO_2 + H_2 \to CO + H_2O – watergasreaksie
:CO + 2H_2 \to CH_3OH – CO – hidrogenasie
:2CO \to CO_2 +C – Boudouard-reaksie
Daar is wetenskaplikes wat dink dat net die CO- hidrogenasie tot metanol lei, maar daar is geen ooreenstemming daaroor nie. Die Boudouard-reaksie kan die katalisator vervuil, of -indien dit in die omgekeerde rigting verloop- skoonhou.

## Sien ook 
*lys van oplosmiddels

## Verwysings
Pous Pelagius II

**Pelagius II** was die 63ste pous van die Rooms-Katolieke Kerk.

## Biografie 
**Pous Pelagius II** is gebore in Rome, die seun van 'n Goot met die naam Winigild.  Op 26 November  579 volg hy Pous Benedictus I op en regeer tot sy dood op 7 Februarie 590.  Hy word opgevolg deur Pous Gregorius I.  
Die naam ‘Pelagius’ beteken 'van die see' in Grieks.

## Pontifikaat 
Pous Pelagius II het vergeefs probeer om die kerkskeuring, wat ontstaan het as gevolg van die besluite van die konsilie van Chalcedon, te oorbrug.  Veral die Lombarde het hom teengewerk.  Die pous stuur toe 'n gesant na keiser Mauricius I in Bisantium, maar dit het nie gehelp nie.  Hy vra toe hulp by die Franke, maar hulle het Italië verlaat nadat hulle omgekoop is deur die Lombarde.

Op teologies gebied het hy die reëls omtrent die selibaat verskerp, wat egter deur sy opvolger Pous Gregorius I weer verslap is.  Hy laat die basiliek van San Lorenzofuori le Mura bou op die plek waar die heilige Laurentius gemartel is.

Pous Pelagius is dood in 590 aan die builepes wat sedert 589 in Rome gewoed het.

## Verwysings
* Davis, R. (2001) Book of the Pontiffs (English Translation of the Liber Pontificalis) Liverpool University Press.  
* Duff, Eamon. *Saints and Sinners: A History of the Popes*, Yale University Press, 2001. pp 62–63. 
* Maxwell-Stuart, P. G. *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson, 2002, p.&nbsp;47. .

## Eksterne skakels 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Southern Gypsey Queen

**Southern Gypsey Queen** is 'n Suid-Afrikaanse rock- en bluesorkes. Dit bestaan uit Gareth Wilson, Tammy Wilson, Gareth Bunge en Jaco Mans.

## Agtergrond 
Die oorspronklike lede van die groep is almal boorlinge van Molteno in die Oos-Kaap. Die broers Gareth en Paul Wilson is deur hulle pa aan rockmusiek bekendgestel. Hulle het in hulle jeug beide in die plaaslike kerkorkes gespeel. Toe Gareth hoërskool toe is, het hulle hulle eerste rockorkes gestig genaamd “Bombay Duck”. Kort hierna het Thys Smit, die bure se seun, by hulle aangesluit as kitaarspeler. In 1999 het Gareth se vriendin, Tammy Jones, by die groep aangesluit as baskitaarspeelster. Die groep het in dieselfde jaar hulle naam verander na Southern Gypsey Queen.

Gareth en Tammy is in 2002 getroud en die groep het kort hierna hulle eerste nasionale toer onderneem. In 2003 het die groep die eerste keer by die KKNK opgetree, waar hulle deur Piet Botha raakgesien is en daarna saam met hom en sy groep Jack Hammer deur die land vertonings gehou het. Na die suksesvolle toer het hulle 'n kontrak met Wolmer Records gesluit.

Die groep se eerste album was 'n nie-amptelike demonstrasie-album genaamd *Southern Gypsey Queen* met 12 snitte. In 2004 is die groep se eerste amptelike album, *Sweet Voodoo*, uitgereik.

Die eerste kortspeler en musiekvideo, *Who We ARe*, het nommer 2 bereik op die musiekkanaal MK89, terwyl die tweede kortspeler, *Song for the Captain*, vir ses weke in die nommer 1-posisie op MK89 deurgebring het.

## Paul Wilson se dood 
Paul Wilson sterf skielik op 10 April 2013 aan 'n hartaanval. Hy was besig om te herstel van ernstige breinvliesontsteking. 

## Diskografie 
### Sweet voodoo (2004)
*Who We ARe            
*Shake That Thang    
*Rock 'n Roll Soldier    
*Souls of Africa           
*Believer                                   
*Running on Empty
*Sweet Voodoo           
*Down in the Gutter
*Last Outlaw             
*Can't Steal My Rock 'n Roll
*Rock Like Hell 
*Disease
*Song for the Captain 
*Walkways
*Where              

### Rise up (2006) 
*Soul Power                
*Lovin'                       
*Miss me                  
*See the sun again    
*Change                    
*Not Alone                 
*Testify                      
*Let it grieve
*Peggy-Mae  
*Rise up
*Shine 
*Little on my knees
*Revolution        
*Heavens' Light
*Angels               

### Be the lion (2009) 
*Be the lion
*Radio Revolution
*Lose my mind
*Let it burn
*Whats your name
*Walkin' away
*Tonight I weep
*Bang ya head
*I wanna live
*Learn to live
*Homeland

### Delusions of Grandeur (2011) 
*Stop Running Away
*All Up In My Soul
*Girl Who Saved the World
*Am I Dreaming
*Angel's Wing
*99 Red Balloon
*Lie to You
*I See You
*Free
*To Feel Again
*Gotta Be Gone

## Eksterne skakel 
* Facebook webblad van Southern Gypsey Queen

## Verwysings
Veronica Maggio

**Veronica Sandra Karin Maggio** (gebore 15 Maart 1981) is 'n Sweedse sangeres. Sy het 'n Sweedse Grammy-toekenning agter haar naam vir Beste Nuweling.

## Diskografie 
### Albums 
* *Vatten och Bröd* (2006)
* *Och vinnaren är* (2008)
* *Satan i Gatan* (2011)
* *Handen i fickan fast jag bryr mig* (2013)

### Enkelsnitte 
* "Dumpa Mig" (2006)
* "Nöjd?" (2006)
* "Havanna Mamma" (2006)
* "Inga problem" (feat. Snook & Petter) (2007)
* "Måndagsbarn" (2008)

## Eksterne skakels 
* Amptelike webwerf
Pous Gregorius

**Pous Gregorius** kan verwys na 'n aantal pouse (en/of teenpouse) van die Rooms-Katolieke Kerk (vir pouse met die naam Gregorius van die Koptiese Kerk sien Pous Gregorius (Kopties)) nl:

*Pous Gregorius I die Grote (590 – 604).
*Pous Gregorius II (715 – 731).
*Pous Gregorius III (731 - 741).
*Pous Gregorius IV (827 – 844).
*Pous Gregorius V (996 – 999).
*Pous Gregorius VI (1012). 'n Teenpous.
*Pous Gregorius VI (1045 – 1046).
*Pous Gregorius VII (1073 - 1085).
*Pous Gregorius VIII (1118-1121). 'n Teenpous.
*Pous Gregorius VIII (1187).
*Pous Gregorius IX (1227 – 1241).
*Pous Gregorius X (1271 – 1276).
*Pous Gregorius XI (1370 – 1378).
*Pous Gregorius XII (1406 – 1415).
*Pous Gregorius XIII (1572 – 1585).
*Pous Gregorius XIV (1590 – 1591).
*Pous Gregorius XV (1621 – 1623).
*Pous Gregorius XVI (1831 – 1846).
*Pous Gregorius XVII (1978 – 2005). 'n Teenpous.
Pous Gregorius I

**Gregorius I** was die 64ste pous van die Rooms-Katolieke Kerk. In die Oosters-Ortodokse Kerk word hy **Gregorius Dialogus** genoem.

## Biografie 
**Pous Gregorius I** is in Rome gebore ongeveer in die jaar 540. Sy oupagrootjie se pa was Pous Felix III. Sy pa se naam was Gordianus en sy ma was Sint Silvia. Op 3 September 590 volg hy Pous Pelagius II op en regeer tot sy dood op 12 Maart 604. Hy word opgevolg deur Pous Sabinianus. Die naam ‘Gregorius’ beteken 'wagter'.

Pous Gregorius I was baie beïndruk deur die reglement van die Benediktyne-kloosterorde. Hy het 'n biografie van Sint Benedictus van Nursia die stigter van die kloosterorde geskrywe waardeur die orde nog meer populêr geword het. Hy was ook 'n aanhanger van Augustinus van Hippo.

## Pontifikaat 
Gregorius staan bekend as 'n goeie administrateur en organiseerder. In 573 word hy prefek van Rome, maar besluit om monnik te word. Hy herorganiseer die finansies van die pousdom. By die invalle van die Lombarde het hy persoonlik na die verdediging van Rome omgesien en vir vrede onderhandel. Hy het Augustinus van Kantelberg as sendeling na Brittanje gestuur. Gregorius het die mag van die pous en die biskoppe uitgebrei. Hy lê die teoretiese basis vir die leiding van die kerk. Die Gregoriaanse Kerksang is na hom genoem hoewel dit reeds lank voor die tyd bestaan het.

Pous Gregorius I is bekend vir sy boek "Dialoog". Dit het die hagiografie (lewensbeskrywing van heiliges) lank beïnvloed. Die "Moralia in Job" oor die Bybelboek Job, is in die Middeleeue baie gelees. Van sy "Kommentaar op Hooglied" het ongelukkig net 'n klein deel behoue gebly. In die "Regula pastoralis" gee hy aanwysings vir priesters oor die uitvoering van hulle pligte. Gregorius I is een van die vier Kerkvaders van die Rooms-Katolieke Kerk.

Volgens 'n bekende legende voorspel hy die dood van die Heilige Serafina.

## Verering 
Pous Gregorius I is deur Pous Bonifatius VIII heilig verklaar in 1295. Sy feesdag is op 3 September in die Rooms-Katolieke Kerk en die Anglikaanse Kerk. In die Oosters-Ortodokse Kerk en die Evangelies-Lutherse Kerk in Amerika is dit op 12 Maart.

Pous Gregorius I is die beskermheilige van kerkskole, myne, koorsang, onderwysers, skoliere, studente, sangers, musikante, messelaars en knoopmakers. Hy word aangeroep teen jig en builepes.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 
* Duff, Eamon. *Saints and Sinners: A History of the Popes*, Yale University Press, 2001. bl. 62–63. 
* Maxwell-Stuart, P. G. *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson, 2002, bl. 47. .
* Joost van Neer, Anke Tigchelaar en Gerard Bartelink, *Gregorius de Grote*, *Je borsten zijn zoeter dan wijn*, *Commentaar op Hooglied* (Expositio in Canticis canticorum), Damon Budel 2007 – 

## Eksterne skakels 
* 
* Gregor der Große: Vita Benedicti (duits) 
* 

## Nota 
Saamgestel en vertaal uit die Nederlandse, Engelse, Duitse en Franse Wikipedia.

## Opvolging 
|}
Pous Sabinianus

**Sabinianus** was die 65ste pous van die Rooms-Katolieke Kerk.

## Biografie 
**Pous Sabinianus** is gebore in Blera (nou Bieda) by Viterbo, Italië, die seun van Bonus.  Op 13 September  604 volg hy Pous Gregorius I op nadat keiser Phokas sy aanstelling goedgekeur het en regeer tot sy dood op 22 Februarie 606.  Hy word opgevolg deur Pous Bonifatius III.  
Die naam ‘Sabinianus’ verwys na die Sabyne 'n stam wat noord-oos van Rome gewoon het'.

## Pontifikaat 
Hy werk onder sy voorganger Pous Gregorius I en is vanaf 593 pouslike gesant in Konstantinopel.  Hy het die standpunt van die kerk nie sterk uitgedra nie en nie kragdadig opgetree nie.  Hy keer terug na Rome in 595.  Hy word sendeling in Gallië en word stadig bevorder tot hy uiteindelik pous word.

Die gebruik om kerkklokke te lui voor die diens, word aan Pous Sabinianus toegeskryf.  Tydens 'n hongersnood in Rome het hy graan uit die pouslike voorraad aan die armes verkoop, waar sy voorganger dit gratis gegee het.

Hy bemiddel die vrede tussen Smaragdus van Ravenna en koning Agilulf van die Lombarde

## Verwysings
* Davis, R. (2001) Book of the Pontiffs (English Translation of the Liber Pontificalis) Liverpool University Press.  
* Duff, Eamon. *Saints and Sinners: A History of the Popes*, Yale University Press, 2001. pp 62–63. 
* Maxwell-Stuart, P. G. *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson, 2002, p.&nbsp;47. .

## Eksterne skakels 
* 
* The Catholic Encyclopedia, Volume XIII, Pope Sabinianus

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
San Leonardo de Yagüe

**San Leonardo de Yagüe** is 'n munisipaliteit in die provinsie Soria in die Spaanse outonome gebied Kastilië en León.
BioShock

**BioShock** is 'n eerste persoon skieter videospeletjie van 2K Boston/2K Australia (voorheen bekend as *Irrational Games*) vir die Xbox 360 en Windows-platform. Dit is op 21 Augustus 2007 in die Verenigde State vrygestel, en op 24 Augustus 2007 in die EU en Suid-Afrika. Die spel is gepubliseer deur 2K Games.

In die spel ontdek die speler die distopie van *Rapture*, 'n onderwaterstad in 'n alternatiewe geskiedkundige 1960. Daar woon gemuteerde wesens en meganiese robotte. Die argitektuur en samelewing van Rapture is sterk gebaseer op die werk van Ayn Rand, veral haar werk *Atlas Shrugged*. In die spel is een van die karakters se naam Andrew Ryan.

Die spel word deur sy ontwikkelaars beskryf as die *geestelike opvolger* van die spel *System Shock 2*.

## Eksterne skakels 
* Amptelike BioShock website (Engelstalig)
Guildwars

Guildwars het in 2005 op die mark gekom. Dit is 'n interaktiewe internet rolspel rekenaarspeletjie waarin jy 'n karakter beheer, met spesiale vaardighede bv. dat hy/sy kan vlieg, of toorkunsies kan uitvoer. So 'n spel word gewoonlik met ander individue aanlyn gespeel en moet die speler soms met 'n aantal ander spelers 'n spesifieke opdrag uitvoer. So byvoorbeeld moet 'n draak verslaan word, of 'n groep mense 'n rivier oorsteek.

## Karaktergroepe 
In so 'n speletjie is daar verskeie gespesialiseerde groepe of klasse. As jy begin speel moet jy 'n karaktergroep kies, wat grotendeels bepalend is vir jou taak en vaardighede binne 'n groep. So is daar byvoorbeeld 'n Priesterklas, wat sy/haar medespelers van siektes en kwale genees, maar ook 'n banvloek kan uitspreek. In Guildwars kan 'n karakter buiten sy primêre vakgebied ook die vaardighede van 'n ander vakgebied aanleer.

In Guildwars is daar die volgende klasse:
* Assasin (Sluipmoordenaar)
* Warrior (Kryger)
* Monk (Priester)
* Necromancer (Toordokter)
* Mesmer (Demoon)
* Elementalist (Towenaar)
* Paragon (Goeie Heilige)
* Dervish (Hoof Vegter)
* Ritualist (Geneesheer)

Elke klas het spesiale vaardighede wat hom spesiaal of gevaarlik maak. Jy kan 'n Toordokter wees en daarmee saam ook nog 'n Demoon se magte ("Necro/Mesmer")bekom.

## Vaardighede aanleer 
Terwyl jy die spel speel kan jy nuwe vaardighede aanleer, wat jy met kubergoud kan koop, of jy word met 'n vaardigheid beloon. 'n Hoof Vegter kan slegs Hoof Vegtersvaardighede aanleer maar ook Priestervaardighede -- mits hy 'n Priester as tweede vakgebied gekies het. 'n Toordokter kan byvoorbeeld 'n vaardigheid aanleer om dooie mense as zombies op te wek. 'n Kryger kan immuun word teen beserings ens. Hoe meer ervaring 'n karakter opdoen hoe meer effektief word hy en kan jy moeiliker opdragte aandurf.

## Belonings 
In die spel moet jy opdragte uitvoer: 'n draak verslaan, eetgoed na behoeftiges bring ens. Die opdragte kry jy van 'n rekenaar karakter in 'n stad of dorp, soms ook buite in die platteland moet jy karakters behulpsaam wees.

Die volgende belonings is moontlik:
* Vaardighede
* Goud (virtueel goud, om vaardighede of wapens te koop)
* Wapens (swaard, pyl-en-boog ens)
* Nuwe opdragte
* Ervaringpunte

## Guildwars variante 
Die oorspronklike Guildwars was bekend as die *Prophecies*.

## Tegnies 
Om Guildwars te speel moet jou rekenaar voltyds aan die internet verbind wees. Dit is raadsaam om Guildwars met 'n ADSL-verbinding te speel op 'n rekenaar met 'n Pentium 4 van 2.Ghz/AMD Athlon 32bit 2.0Ghz, minimaal 1Gb geheue, 6Gb disketruimte en 'n DirectX9 grafiese kaart.

## Eksterne skakel 
* Amptelike webwerf (Engels-, Frans-, Duitstalig) 
* Guildwars Wiki (Engelstalig)

## Soortgelyke speletjies 
* World of Warcraft (Engelstalig)
* EVEonline
Ágreda

**Ágreda** is 'n stad en munisipaliteit in die provinsie Soria in die Spaanse outonome gebied Kastilië en León.

## Demografie 
## Eksterne skakels 
*  Stadsaal van Ágreda
*  Portaal oor Ágreda
Distrikte van Suid-Afrika

[duimnael|regs|450px|Distrikte van [Suid-Afrika]]

Suid-Afrika is verdeel in 52 distrikte (Metropolitaanse- en Distriksmunisipaliteite). As gevolg van die 12de wysiging van die Grondwet (Desember 2005) is die hoeveelheid distrikte van 53 na 52 verminder. 'n Verdere gevolg van die wysiging is dat elke distrik nou slegs in één provinsie val, om konflik van belange te vermy.

## Tipe distrikte 
Daar is twee tipes distrikte:
*8 Metropolitaanse munisipaliteite wat soos beide distriks- en plaaslike munisipaliteite dien (sien * onder). Hulle staan ook bekend as Kategorie A-munisipaliteite
*44 Distriksmunisipaliteite wat 'n paar plaaslike munisipaliteite insluit. Hulle staan ook bekend as Kategorie C-munisipaliteite met hulle plaaslike munisipaliteite wat ook as Kategorie B-munisipaliteite bekend staan.

## Distrikte 
Die kaart wys die 52 distrikte (die kleure wys die 9 provinsies):

## Bronne 
*Munisipale Afbakeningsraad
Russiese Ryk

Die **Russiese Ryk** (moderne Russies: *Российская империя*, transliterasie: *Rossiiskaja Imperija*) was ’n staat wat van 1721 tot met die Russiese Rewolusie van 1917 bestaan het. Dit was die opvolger van die Tsaredom Rusland en die voorganger van die Sowjetunie. 

duimnael|links|Groote Wapen van die Russiese Ryk tussen 1882 en 1917
duimnael|links|Die Russiese Ryk in 1912
duimnael|links|Die Russiese Ryk in 1914
[duimnael|links|[Etniese groepe in die Europese Rusland in 1914]]
Die Russiese Ryk was een van die grootstes in die geskiedenis. Op een tydstip in 1866 het dit van Oos-Europa, oor Noord-Asië tot in Noord-Amerika gestrek. Aan die begin van die 19de eeu was Rusland die grootste land in die wêreld en het dit van die Arktiese Oseaan in die noorde tot by die Swartsee in die suide gestrek en van die Oossee in die weste tot by die Stille Oseaan in die ooste. Oor hierdie uitgestrekte ryk was die ryk se 150 miljoen onderdane gestrooi: van arm, ongeletterde plattelanders tot ryk adellike families. Die ryk, met die keiser aan die hoof, was een van die laaste absolute monargieë in Europa.

Die Russiese Ryk was die natuurlike opvolger van die Tsaredom Rusland. Hoewel tsaar Pieter I die ryk eers amptelik ná die Verdrag van Nystad (1721) geproklameer het, meen sommige geskiedkundiges dat dit eintlik ontstaan het toe Pieter I die troon vroeg in 1682 bestyg het.

Die administratiewe grense van Europese Rusland, Finland uitgesluit, het rofweg die natuurlike grense van die Oos-Europese vlaktes gevolg. In die noorde het dit die Arktiese Oseaan ontmoet (die eilande van Nowaja Semlja, Kolgoejef en Waigatsj het ook daartoe behoort), maar die Karasee is as deel van Siberië beskou. In die ooste was daar die ryk se Asiatiese heerskappye: Siberië en die Kirgisiese steppe; albei was egter deur die Oeralgebergte, die Oeralrivier en die Kaspiese See van die Russiese Ryk geskei. Die administratiewe grens het egter gedeeltelik gestrek tot aan die Siberiese hang van die Oeralgebergte in Asië. In die suide was daar die Swartsee en die Kaukasus; laasgenoemde is deur die Manitsj-laagte van die ryk geskei. Dié laagte het in Post-Plioseense tye die See van Azof met die Kaspiese See verbind. Die westelike grens was suiwer konvensioneel: dit het die skiereiland van Kola gekruis vanaf die Varangerfjord tot by die Golf van Botnië; daarvandaan het dit gestrek tot by die Koerse strandmeer in die Suidelike Oossee en daarvandaan tot by die mond van die Donau. Uit die Donau het dit in ’n sirkelvorm na die Weste geswaai om Pole te omarm en Rusland van Pruise, Oostenrykse Galisië en Roemenië te skei.

## Eksterne skakels 
*
Icelandair

**Icelandair** is Ysland se grootste lugredery wat in 2007 sy 70ste verjaardag gevier het. Die Icelandair Group is vandag 'n internasionale onderneming wat twaalf filiaalmaatskappye in die lugvaart- en toerismebedryf behels en oor 'n personeel van 3&nbsp;000 mense beskik. Die groep is 'n privaat maatskappy in besit van enkele duisend Yslandse aandeelhouers.

Met 'n vloot van 19 Boeing-vliegtuie het Icelandair in 2007 25 bestemmings in Europa en Noord-Amerika met 160 weeklikse vlugte bedien.

## Geskiedenis 
[duimnael|250px|'n Boeing 757-200-[straler van Icelandair]]
Icelandair se oorsprong dateer terug tot die jaar 1937 toe 'n klein lugredery, Flugfélag Akureyrar, in die stad Akureyri aan Ysland se noordkus gestig is. Die maatskappy het sy hoofkwartier in 1943 na die hoofstad Reykjavík verskuif en sy naam gewysig tot Flugfélag Íslands. Later het die lugredery die internasionale Engelse handelsnaam Icelandair aangeneem.

Flugfélag Íslands se eerste internasionale vlugte in die jaar 1945 het Skotland en Denemarke bedien. 'n Tweede Yslandse lugredery, Loftleidir, het sy eerste internasionale bestemmings in 1947 bedien en 'n pioniersrol gespeel met sy goedkoop vlugte op die Noord-Atlantiese roete wat in 1953 begin het.

In 1973 het Flugfélag Íslands en Loftleidir saamgesmelt om 'n nuwe gemeenskaplike maatskappy, Flugleidir, te vorm. In Oktober 1979 het Flugleidir die twee oorspronklike lugrederye se operasionele verantwoordelikhede oorgeneem en besluit om die naam Flugleidir nog slegs op die binnelandse mark te gebruik, terwyl Icelandair as die maatskappy se internasionale handelsnaam gebruik is.

## Internasionale bestemmings 
[duimnael|Internasionale bestemmings wat vanuit Ysland se [Keflavík Internasionale Lughawe met direkte vlugte bedien word (2007)]]
### Europa 
* **België**: Brussel, Luik (albei net lugvrag)
* **Denemarke**: Kopenhagen-Kastrup
* **Duitsland**: München, Frankfurt, Berlyn-Schönefeld, Keulen (slegs lugvrag)
* **Frankryk**: Parys, Lughawe Parys-Charles de Gaulle
* **Noorweë**: Bergen en Oslo

### Noord-Amerika 
* **Kanada**: Halifax (Nova Scotia), Toronto (vanaf 2 Mei 2008)
* **Verenigde State**: New York Stad, Baltimore, Boston, Minneapolis, Orlando

## Huidige vloot 
## Verwysings
Sekwensiële logika

In digitale stroombaanteorie word **sekwensiële logika** beskryf as 'n tipe logikastroombaan waarvan die afvoer van die huidige toevoer sowel as die geskiedenis van die toevoer afhanklik is. Dit kontrasteer met kombinasielogika, waar die afvoer 'n funksie van slegs die huidige toevoer is. Anders gestel bevat sekwensiële logika *geheue*-elemente wat kombinasie logika nie bevat nie.

Sekwensiële logika word dus ook gebruik om sommige tipes rekenaargeheues te konstrueer, sekere tipes vertraging- en stoorelemente, en *:en:finite state machines*. Meeste praktiese rekenaarstroombane is 'n vermenging van sekwensiële en kombinasielogika.

Daar is twee tipes *finite state machines* wat met sekwensiële logika gebou kan word:
* :en:Moore machine: die afvoer is slegs afhanklik van die interne status. (Aangesien die interne status slegs op 'n klokflank verander, verander die afvoer ook slegs op 'n klokflank).
* :en:Mealy machine: die afvoer is van beide die interne status en die huidige toevoer afhanklik.
E (dubbelsinnig)

Die letter **E - e** kan na een van die volgende onderwerpe verwys:

*Die 5de letter van die Latynse alfabet, **E**.
***E** is die internasionale simbool vir kinetiese energie.
Lummen

**Lummen** (Limburgs: *Leume* of *Lumme*) is 'n Belgiese dorp en munisipaliteit in die Vlaamse provinsie Limburg, aan die grens met die provinsie Vlaams-Brabant. Lummen het 'n oppervlakte van 53&nbsp;km² en sowat 14&nbsp;000 inwoners (2011).

## Plekke 
Plekke in die munisipale gebied van Lummen:
Geneiken, Genenbos, Gestel, Goeslaar, Groenlaren, Laren, Linkhout, Lummen (dorp), Meldert, Mellaer, Molem, Oostereinde, Rekhoven, Schalbroek en Thiewinkel.

## Eksterne skakels 
*  Die amptelike webwerf van die munisipaliteit
Hekla

Die **Heklavulkaan** is die bekendste vulkaan van Ysland. Dit is in die suide van die eiland geleë en bereik 'n hoogte van 1&nbsp;488 meter bo seevlak. Die sneeubedekte Hekla is naas Grímsvötn die aktiefste vulkaan in Ysland en was in die volksmitologie tot die 17de eeu as 'n poort na die hel beskou nadat dit net in die tydperk van 1104 tot 1693 twaalf keer uitgebars en verwoesting gesaai het. Die grootste uitbarsting van die 20ste eeu het in 1947 plaasgevind, en vulkaanas is destyds tot by die Finse hoofstad Helsinki gewaai. Die laaste uitbarsting is in April 2010 aangeteken.

Daar word aangeneem dat ook die Ierse monnik Sint Brendan, wat in die 8ste eeu langs die Yslandse kus geseil het, ooggetuie van een van Hekla se uitbarstings was.

Vulkanologies gesien, is Hekla 'n verskynsel tussen 'n skild- en stratovulkaan, wat tans veral in die laasgenoemde rigting ontwikkel en uit vyf kraters bestaan. Hekla het vermoedelik sowat 6&nbsp;600 jaar gelede of nog vroeër ontstaan, en maak deel uit van 'n 40km-lange vulkaanrif.

Uitbarstings is aangeteken in 1104, 1158, 1206, 1222, 1300, 1341, 1389, 1510, 1597, 1636, 1693, 1766, 1845, 1947, 1970, 1980,  1991, 2000 en 2010.

## Verwysings
Karel VI van Frankryk

**Karel VI** (Frans:*Charles VI de France*) (3 Desember 1368 &ndash; 21 Oktober 1422), wat as **die Geliefde** (*le Bienaimé*) en **die Waansinnige** (*le Fol* of *le Fou*) bekendgestaan het, was die Koning van Frankryk van 1380 tot met sy dood en 'n lid van die Huis van Valois. 

Karel VI is in Parys as die seun van Koning Karel V en Johanna van Bourbon gebore. Hy is in 1380 op elfjarige ouderdom tot Koning van Frankryk gekroon in die katedraal by Reims. Hy is met Isabeau van Beiere getroud in 1385. Totdat hy ten volle beheer oorgeneem het as koning in 1388 is Frankryk deur sy oom Filips die Kale regeer. 

Karel VI het as Karel die Geliefde en later as Karel die Waansinnige bekendgestaan aangesien hy van sy middel twintigerjare aan sporadiese episodes van psigose gelei het. Hierdie episodes van waansin het vir die res van sy lewe voortgeduur. Gegrond op sy simptome glo medici dat die koning moontlik aan skisofrenie, porfirie of bipolêre gemoedsversteuring gelei het.

Karel VI se bewind is gekenmerk deur die voortslepende Honderdjarige Oorlog teen Engeland. Tydens sy bewind het Hendrik V van Engeland 'n inval van Frankryk gelei wat sy hoogtepunt bereik het met die Slag van Agincourt waarin die Franse leër vernietig is en wat gelei het tot Karel se ondertekening van die Verdrag van Troyes waarin hy Hendrik as sy opvolger erken het en sy seun as oneg verklaar het. Teen die tyd dat Karel VI in 1422 in Parys gesterf het, was groot dele van Frankryk onder Engelse beheer.
Skálholt

**Skálholt** is 'n klein dorpie in die munisipaliteit Bláskógabyggð van die Suid-Yslandse administratiewe gewes Suðurland. Die dorp maak deel uit van die sogenaamde Goue Ring, 'n gewilde toeristeroete. Skálholt lê in die Laer Biskupstungurvallei tussen die riviere Hvítá en Brúará en bestaan tans slegs uit 'n groot kerkgebou en enkele huise. Die dorpie is nogtans een van die belangrikste historiese plekke in Ysland, en die gebeure wat hier oor 'n tydperk van sewe eeue afgespeel het, het 'n groot invloed op die politieke, geestelike en kulturele lewe in Ysland uitgeoefen.

## Geskiedenis 
duimnael|links|250px|Skálholt in die winter
Skálholt se vroeë geskiedenis dateer terug na die 11de eeu, 'n periode van godsdienstige twiste. Sowat twee eeue ná die Noorse volksplanting in Ysland is in 1056 die eerste bisdom vir Suid-Ysland in Skálholt gestig. 'n Tweede bisdom vir Noord-Ysland in Hólar het in 1109 gevolg.

Skálholt is deur Ísleifur Gizurarson (1006–1080), die seun van Gissur die Witte, as die plek vir die eerste biskopsetel gekies, moontlik omdat die landgoed van sy vader in Skálholt geleë was – sy grootvader Teitur Ketilbjarnarson was die eerste setlaar in die gebied.

Ísleifur se vader, 'n welvarende adellike 'n gedugte politikus het 'n beslissende rol by die kerstening van Ysland en die vestiging van 'n plaaslike kerkorganisasie gespeel. Hy het omtrent die jaar 1000 ook die eerste Yslandse kerk in Skálholt opgerig. Die bekende Middeleeuse Duitse geskiedskrywer Adam van Bremen het omtrent 1075 na Skáltholt as die grootste dorp in Ysland verwys.

Biskop Klængur Þorsteinsson het hier in die 12de eeu 'n groot weelderige katedraal laat oprig. Die kerkgebou is met ingevoerde Noorse timmerhout gebou. Tot by die Reformasie van die jaar 1550, wat op bevel van die Deense koning Christiaan III ook in Ysland deurgevoer is, het Skálholt eeue lank as die opvoedkundige en kulturele sentrum van Ysland gedien. Jón Arason, die laaste Rooms-Katolieke biskop van Ysland, is in 1550 saam met sy twee seuns in Skálholt tereggestel.

Vandag is Skálholt vanweë sy nuwe katedraal (wat in 1956 opgerig is), sy biskopsgrafte, sy museum en sy versameling van ou boeke in die toring 'n gewilde toeristebestemming. Die plaaslike hoërskool se skoolhuis dien gedurende die somer as 'n gastehuis.

## Bronne 
* Adam van Bremen (uitgegee deur G. Waitz): *Gesta Hammaburgensis Ecclesiae Pontificum*. Berlyn 1876 Aanlyn beskikbaar  
* Adam van Bremen (vertaal in Engels deur Francis Joseph Tschan en Timothy Reuter): *History of the Archbishops of Hamburg-Bremen*. Columbia University Press 2002

## Eksterne skakels 
* Die amptelike webwerf van Skálholt  (in Engels beskikbaar)
* Die biografie van biskop Islav van Skálholt (in Duits beskikbaar)
* Skálholt en die Yslandse kerkgeskiedenis (in Duits beskikbaar)
Breinigerberg

**Breinigerberg** is 'n statistiese stadsdeel van Stolberg by Eschweiler in die Noordryn-Wesfaalse Distrik Aken met 971 inwoners (31 Desember 2005). Die stadsdeel word in die dialek "Balkan" genoem.

## Eksterne skakels 
* www.breinigerberg.de
Pous Bonifatius III

**Bonifatius III**  was die 66ste pous van die Rooms-Katolieke Kerk.

## Biografie 
**Pous Bonifatius III** is van Griekse oorsprong, maar gebore in Rome die seun van Johannes Katadiokus.  Op 19 Februarie  607 volg hy Pous Sabinianus op en regeer tot sy dood op 12 November 607.  Hy word opgevolg deur Pous Bonifatius IV.  
Die naam ‘Bonifatius’ beteken 'weldoener'.

## Pontifikaat 
Tydens die pontifikaat van Pous Gregorius I was Bonifatius pouslikgesant in Konstantinopel.  Hy het daarvoor gesorg dat keiser Phokas die patriarg van Konstantinopel, sy titel van Universele Patriarg ontneem en dit slegs aan die biskop van Rome toeken.  Hy laat ook die keiser 'n dekreet uitvaardig waarin die biskop van Rome as die hoogste gesag in die Kerk verklaar word.  Dit was egter reeds sedert die regering van keiser Justinianus die geval.
Pous Bonifatius het 'n verbod geplaas op die bespreking van 'n pous se opvolger voordat die regerende pous dood is.  Verder stel hy vas dat geen nuwe pous verkies mag word voordat die pous drie dae dood is nie.

## Verwysings
* Davis, R. (2001) Book of the Pontiffs (English Translation of the Liber Pontificalis) Liverpool University Press.  
* Duff, Eamon. *Saints and Sinners: A History of the Popes*, Yale University Press, 2001. pp 62–63. 
* Maxwell-Stuart, P. G. *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson, 2002, p.&nbsp;47. .

## Eksterne skakels 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Snæfellsjökull

**Snæfellsjökull** (letterlik "Sneeuberggletser") is 'n stratovulkaan in die westelike uithoek van die Yslandse skiereiland Snæfellsnes op 'n hoogte van 1&nbsp;446 meter bo seevlak. Die bergspits is oorspronklik net Snæfell genoem, maar ter onderskeiding van twee gelyknamige berge is die Yslandse woord vir gletser, *jökull*, by sy naam gevoeg.

## Eksterne skakels 
*
Kh-25

Die **Kh-25** is 'n Russies vervaardigde geleide lug-tot-grond missiel wat soos die meeste Russiese wapentuig, op byna alle Russiese vervaardigde aanvalsvliegtuie gebruik kan word. Die Kh-25 is ontwikkel deur Zvezda-Strela, en is in diens gestel om as plaasvervanger van die vroeëre Kh-23 missiel.  Alle variante gebruik die Kh-25 missiellugraam maar het verskillende geleidingsstelsels.  Die 'M'-variant (Russies: Modulnaya / Afrikaans: Modulêr) word die meeste ontplooi.

## Variante 
Die Kh-25 bestaan uit die volgende variante;
***Kh-25MP** anti-radar stasie (Anti-lugafweer missiel), selfstandig geleid.
***Kh-25MR** het radio-beheerde geleiding.
***Kh-25ML** is toegerus met semi-akiewe laser geleiding
***Kh-25MLT** is hitte geleid

Alle missiele word deur NAVO as die **AS-10 Karen** geklassifiseer, behalwe die Kh-25MP wat as die **AS-12 Kegler** bekendstaan.

### Kh-25ML 
Die *Kh-25ML* is geskik om gepanserde en/of bewegende teikens soos gepanserde voertuie (byvoorbeeld tenks, vaartuie, klein brûe, vliegtuie op die grond, of artilleriestellings uit te skakel. Die missiel is geskik vir dag-/nag gebruik maar wel tydens goeie weersomstandighede. Die missiel het 'n rigtingroer met vlerke wat in 'n kruisvorm agter op die missiel gemonteer is.

### Kh-25MP 
Dit is 'n variant wat gebruik kan word om vyandige radar-, lugafweer installasies te vernietig.

## Aanwending 
Die missielbegeleiding kan deur die lanseervliegtuig, 'n ander vliegtuig, of visueel deur grondtroepe met laser-aanwysers, behartig word.  Wanneer die teiken belig word, en die teiken binne die reikafstand van die missiel is, kan die vlieënier die missiel lanseer. Die missiel volg dan die gekaatste lig deur sensors op die voorpunt daarvan.  Die missiel kan in 'n horisontale posisie of tot maksimaal 40° hoek gelanseer word.  'n Opwaartse lanseerhoek verhoog die akkuraatheid van die missiel.

## Eksterne skakels 
* http://www.fas.org/man/dod-101/sys/missile/row/as-10.htm
Abejar

**Abejar** is ’n munisipaliteit in die Soria-provinsie  in die Spaanse outonome gebied van Kastilië en León.
Adradas

**Adradas** is 'n munisipaliteit in die provinsie Soria in die Spaanse outonome gebied Kastilië en León. Volgens die 2012-sensus (Instituto Nacional de Estadística) het die dorp 'n bevolking van 70 inwoners.
Kópavogur

**Kópavogur** (Yslands: [ˈkʰoːupavɔɣʏr̥], letterlik "Die klein baai van die seehondjie", amptelik: **Kópavogsbær**) is met 'n bevolking van 33&nbsp;205 (2015) die tweede grootste stad van Ysland. Kópavogur lê in die metropolitaanse gebied van die hoofstad Reykjavik in die suidweste van die land. Kópavogur het 'n gemengde stadskarakter wat sowel deur die tipiese woonstelblokke en ander residensiële geboue van 'n voorstad asook sakegebiede gekenmerk word.

## Geskiedenis 
Kópavogur het gedurende die Deense handelsmonopolie in Ysland in die tydperk tussen 1602 en 1787 'n belangrike historiese rol gespeel - hier is in 1622 die dokument onderteken waarmee die Yslanders die oppergesag van Denemarke oor hul land moes erken.

Nogtans was die gebied van Kópavogur tot by die dertigerjare van die 20ste eeu yl bevolk en het eers met die toenemende verstedeliking van die Yslandse bevolking 'n vinnige bevolkingsgroei getoon.

## Argitektuur 
### Sekulêre boukuns 
Tans beskik Kópavogur oor die grootste winkelsentrum van Ysland, Smáralind. Hierdie sentrum pronk met die tweede hoogste gebou van die land, terwyl die hoogste, die Smáratorg-toring met 'n beplande hoogte van 77,6 meter, tans opgerig word.

### Sakrale boukuns 
Die Kópavogskirkja op die Kópavogur-heuwel is deur die argitekte Hörður Bjarnason en Ragnar Emilsson ontwerp en op 12 Desember 1962 ingewy. Die buitengewone dakkonstruksie lyk op die Deense argitek Jørn Utzon se ontwerp vir die beroemde Operahuis van Sydney (Australië).

Die kerkgebou se binneruimte is volgens die bouplan van 'n saalkerk ontwerp en baseer op die Griekse kruis. Die altaar lê in die ooste, terwyl die kerkorrel hom op 'n galery in die weste bevind. Twee bykomende galerye in die noorde en suide van die kerk bied sitplekke vir besoekers.

Die kerkvenster is deur Gerður Helgadóttir ontwerp en skep met hulle merendeels blou en rooi kleure 'n besondere atmosfeer.

## Eksterne skakels 
*  Amptelike webwerf
Alconaba

**Alconaba** is 'n munisipaliteit in die provinsie Soria in die Spaanse outonome gebied Kastilië en León.
Spoed

duimnael|regs|300px|'n Padbord wat die spoedbeperking (80 in 'n rooi sirkel) en die gemete spoed waarteen 'n sekere motorvoertuig ry (67) elektronies aandui.

**Spoed** is 'n aanduiding van hoe vinnig beweging plaasvind, dit wil sê hoe ver 'n voorwerp in 'n bepaalde tyd beweeg. Die spoedmeter van 'n motor meet byvoorbeeld hoe vinnig dit ry. Spoed is dus die tempo waarteen afstand afgelê word. Die woord *tempo* impliseer dat iets per tydseenheid, dit wil sê per uur of per sekonde, geskied. Die spoedmeter gee egter geen aanduiding van die rigting waarin die beweging plaasvind nie. Spoed is dus 'n skalaar, en dit kan bereken word uit die verwantskap Spoed = \frac{Afstand\ afgele}{Tyd\ verloop}.

In die alledaagse lewe word spoed gemeet in kilometer per uur (km·h-1, km/h of kpu), byvoorbeeld die spoed van motors, vliegtuie en bote. Seespoed word aangedui in knope: 1 knoop is (benaderd) ≈ 1,85&nbsp;km·h-1 of 0,514&nbsp;m·s-1. In die wetenskap word spoed egter in die SI-eenheid aangegee, naamlik meter per sekonde (m·s-1).

Spoed is uniform of konstant wanneer gelyke afstande in gelyke tye afgelê word. Sulke ideale omstandighede kom selde in die daaglikse lewe voor. Wanneer spoed bepaal word met behulp van bostaande verwantskap, is dit gewoonlik die gemiddelde spoed wat oor die betrokke afstand gehandhaaf word, wat in werklikheid bereken word. Die verwantskap is dan eerder: Gemiddelde\ spoed = \frac{Afstand\ afgele}{Tyd\ verloop}, of in simbole: \tilde{spoed} = \frac{\Delta a}{\Delta t}.

Die simbool {\Delta} (delta) beteken "verandering in" of "verskil in". Die lyn bokant die *v* dui 'n gemiddelde waarde aan.

## Snelheid vs. spoed 
Streng gesproke is daar 'n verskil tussen snelheid en spoed. Kyk na die definisies van snelheid en spoed hieronder en ook verplasing en afstand:

: Snelheid = Verplasing / Tyd  ('n Vektoreenheid, met **grootte en rigting**)

: Spoed = Afstand / Tyd – ('n Skalaareenheid, met **slegs grootte**)

## Kyk ook 
* Afstand
Oudit

'n **Oudit** is 'n ondersoek van die finansiële state van 'n onderneming, die rekeningkundige stelsels en interne beheermaatreëls, en die rekords wat dit voortgebring het. Die rekeningkundige rekords van 'n onderneming moet akkuraat wees sodat die inligting wat in die finansiële state vervat is, betroubaar is. Om dit te verseker ondergaan die meeste ondernemings gereelde oudits. Die persoon wat hierdie ondersoek uitvoer, word 'n ouditeur genoem. Die ouditeur bestudeer die rekeningkundige rekords van die onderneming, kontroleer die rekeningkundige inskrywings en versamel in die proses bewyse wat sal toon of die rekeningkundige praktyke van die onderneming ooreenstem met vasgestelde kriteria. Die doel van 'n oudit van die finansiële state is om die ouditeure in staat te stel om 'n mening uit te spreek of die finansiële state in alle wesenlike aspekte 'n billike weergawe van die finansiële posisie van die onderneming op 'n spesifieke datum is.

Oudits kan intern of ekstern wees. Eksterne ouditeure is nie werknemers van die onderneming nie. Hulle is totaal onafhanklik van die onderneming en moet bepaal of die finansiële state van die onderneming in ooreenstemming met algemeen aanvaarde rekeningkundige praktyk (AARP) opgestel is. Groot ondernemings neem dikwels een of meer interne ouditeure in diens om vas te stel of die stelsels en beheermaatreëls voldoende is en nagekom word. Hierdie interne ouditeure kan werknemers van die onderneming of onafhanklike buitestanders wees. Hulle ondersoek verskeie afdelings van die onderneming gedurende die jaar om te verseker dat die bedrywighede doeltreffend verloop. Hulle behoort objektief in hul benadering te wees en enige swak plekke wat hulle opspoor, by die bestuur aan te meld.

Alle ouditeure is geoktrooieerde rekenmeesters, CA(SA)'s, maar nie alle geoktrooieerde rekenmeesters is ouditeure nie.  Naas die CA-kwalifikasie moet CA's wat geregistreerde ouditeure (RA's)wil wees aansluit by n bykomende regulatoriese liggaam/instelling spesifiek vir ouditeure.  Sodoende kan CA's wat hier geregistreer is, wetlik state afteken.

## Eksterne skakels